**A Vanyarci Evangélikus Egyházközség hírlevele**

**2020. április 26. Húsvét utáni második vasárnap**

Igehirdetési alapige: ***ApCsel 20,25-31***

Keresztyén Gyülekezet, kedves Testvéreim az Úr Jézus Krisztusban!

A Nógrád Megyei Hírlap szerdai számában olvasom, hogy a kiváló Nógrád megyei pásztor-dudás Pál István szobrot kap. 101 éve született Kétbodonyban, élete nagy részét azonban Tereskén töltötte. Felmenői tudós pásztoremberek voltak, és ő maga is ezt a mesterséget folytatta. Ennek velejárója volt az éneklés, a zene, a duda. Ő volt az utolsó olyan magyar dudás, aki még eredeti pásztor környezetben tanult dudálni, furulyázni, énekelni, faragni. Öt évvel ezelőtt, 2015-ben hunyt el. Sok-sok díjat és kitüntetést kapott munkásságáért. Tisztelői és egykori tanítványai kezdeményezésére Balassagyarmaton, a Palóc kultúra parkjában szobrot állítanak fel neki ősszel. Nem kérdés, megérdemli, hogy az utókor így is emléket állítson neki. Ki tudná megszámolni, hogy mennyi állatra vigyázott életében, hány éneket énekelt, és dudáján hány dallamot játszott el mások örömére. Legyünk rá büszkék, mi nógrádiak!

Az pásztorkodás a földművelés mellett a legősibb szakma. Ádám és Éva fia közül Ábel pásztor, Kain pedig földművelő lett. Az ószövetségben megbecsült hivatás, maga Dávid király is korábban pásztor volt. Tudta, hogy mi a pásztor feladata. Jó legelőket és vizet biztosítani a juhoknak. Ha vadállat törne a nyájra, szembeszállni vele. Ha a juhok közül elveszne egy, azt megkeresni. Éjszakára biztonságos helyre vezetni. A pásztor munkája szép, nehéz és veszélyes. Csak teljes odaadással, hivatásként lehet végezni.

A mai vasárnap a Jó Pásztor vasárnapja. Ezen az ünnepnapon már sok évszázada arról szól Isten szava az egyházban, hogy Jézus az ő népének pásztora. **„Én vagyok a jó pásztor. A jó pásztor életét adja a juhokért”**- mondta Jézus. És ő valóban életét adta juhokért. Nem elméleti lehetőségként mondta ezt tanítványainak, hanem próféciát mondott önmagáról. A jó pásztor Jézus belehalt ebbe a küldetésbe. Nem azért, mert gyengének bizonyult a nyájra támadó ellenséggel szemben, hanem azért, hogy váltságdíjat fizessen értünk. Ahogyan a 198. ének 4. versszaka mondja: **Ily büntetésre álmélkodva nézünk: Pásztorunk szenved juhaiért, értünk,**

 **És mert szolgái adósságba estek, Az Úr fizet meg.**

A mai ember számára egyáltalán nem egyértelmű, hogy az embernek pásztorra van szüksége. Hiszen a mai kor ideálja a független és önálló ember. Aki mindig magabiztos, bármilyen baj vagy veszély jön, tudja mi a teendő. Nem hagyja magát befolyásolni és vezetni, mert ez a gyengeség jele, sőt, ő maga irányít és vezet másokat. Gondoljuk csak végig, ilyen emberekkel vannak tele a filmek és sorozatok. Pedig még a jó filmek is meg tudják mutatni az igazat. Hogy a főhős elbizonytalanodik, nem mindig látja a helyes megoldást és a kiutat. Összetörik, és kiderül, hogy mások segítségére van szüksége. Egyedül nem tud fölállni. De ki segít rajta?

Most egy kicsit az egész világunk is ebben a helyzetben van. Megrendültünk. Biztosak voltunk benne, hogy ha valamit eltervezünk, annak úgy kell lennie. A fejlődés hosszú távú terveit szövögettük. Életveszélyesen rohanós tempónkat, ahol sokan lemaradtak, vagy cserbenhagyva az útszélre kerültek, megállította, lelassította a vírus. Naponta hallunk nagyon jó tippeket, mit kell tennünk az új helyzetben: megtervezni a napot és azt betartani, hogy ne folyjon szét az időnk, többet mozogni akár tv előtt is, elővenni a régi félbehagyott könyveket és olvasni, ha valakinek megy, gondolatait foglalja versekbe. Ne nézzük túl sokat a híreket, mert nyomasztóak, leterhelnek. Ha valaki elakadt a nyelvtanulásban, most újrakezdheti. És ezek egyébként nagyon jó ötletek. A napi túlélést szolgálják ebben az új helyzetben, amelybe kerültünk.

Meggyőződésem, hogy a napi túlélési technikákon felül szükség van másra is. Arra, hogy visszataláljunk a Jó Pásztorhoz. Mert kicsit olyanná lettünk, mint a pásztor nélküli nyáj. Nem a pásztor hagyta el juhait, hanem a nyáj önálló utakra kelt és szétszóródott, ki ki a maga útjait járta. De most, ebben a hirtelen beállt csendben lehetőségünk van fülelni, és újra meghallani a minket szólongató pásztor hangját, lelkünket és sorainkat rendezni, és beállni a Jó Pásztor követésébe.

Pál apostol is mindig ezt tette. Bár életidejének jelentős része azzal telt, hogy üldözte Krisztus követőit. Az Úr azonban Damaszkusz városkapuja előtt megállította, és tanítványává, a pogányok apostolává tette. Nagyon sok gyülekezetet alapított és sok örömöt és rengeteg veszedelmet is átélt. Most búcsúzik az efézusi vénektől (presbiterektől). Három évet töltött a városban. Házanként és a megszületett gyülekezetben, zsidóknak és görögöknek egyaránt hirdette az élő Istenhez való megtérést, és a Krisztus Jézusban való hitet. „Mindenki vérétől tiszta” – ez azt jelenti, hogy emberileg mindent megtett az ottaniak üdvösségéért, hiszi, hogy az ítélet napján Isten senkinek az elvesztét nem kéri számon rajta. Könnyű lenne a búcsú, ha tudná, hogy még sokszor találkoznak. De a Szentlélek kinyilatkoztatta, hogy nem lesz több találkozása az efézusiakkal, mert Jeruzsálembe megy, ahol elítélik, s majd Rómába vezet az útja, ahol mártírhalált hal Jézusért. A Jó Pásztor hangja szólal meg belőle: **„Viseljetek gondot magatokra, és az egész nyájra, amelynek őrizőjévé tett titeket a Szentlélek, hogy legeltessétek az Isten egyházát, amelyet tulajdon vérével szerzett.”** Ezt a csodálatos mondatot hagyja ott, egyfajta lelki örökségként és végrendeletként Efézusban. Ennek a szelíd, de határozott útmutatásnak minden egyes szava fontos.

Érdekes módon Pál apostol a hívő ember önmagáért való felelősségével kezdi. Mintha azt mondaná: ne hagyjátok el magatokat. Rajtatok (is) áll, mi van veletek, hogy vagytok. Figyeljetek a Jó Pásztor hangjára és kövessétek. Olvasd az Igét, imádkozz, mert a test tisztántartása mellett fontos a lélek karbantartása is. És ha odafigyelsz magadra, akkor tudsz gondot viselni a másikra is. A családtagra, akivel most talán össze vagy zárva. Luther Márton a Kiskátét kifejezetten a családfőknek szánta, hogy azok „így tanítsák házuk népét”. Figyelj oda a szomszédodra, hívd fel a rokont, az ismerőst, hallgasd meg és vigasztald néhány barátságos szóval. Beszéld meg az olvasott Igét azzal, akivel egy gyülekezethez tartozol, és erősítsétek egymás hitét. A hívők közössége a legdrágább kincs. Isten az egész világot a szavával teremtette, de az egyházat tulajdon vérével szerezte. Az egyházért Jézus Krisztus a mi Jó Pásztorunk meghalt a kereszten, és ezért mindig meg kell maradnia. Ez a Krisztus az, aki ma is hív, ma is szól, és ma is pásztorolni akar bennünket. Boldog, aki követi, és így szól:

**Az Úr az én pásztorom, nem szűkölködöm.**

**Füves legelőkön terelget, csendes vizekhez vezet engem.**

**Lelkemet felüdíti, igaz ösvényen vezet az ő nevéért.**

**Ha a halál árnyékának völgyében járok is, nem félek semmi bajtól,**

**mert te velem vagy: vessződ és botod megvigasztal engem.**

**Asztalt terítesz nekem ellenségeim szeme láttára.**

**Megkened fejem olajjal, csordultig van poharam.**

**Bizony jóságod és szereteted kísér életem minden napján,**

**és az Úr házában lakom egész életemben.** (Zsolt 23) Ámen

Hirdetés:

* pénteken utolsó útjára kísértük özv. Hugyecz Jánosné sz. Apkó Mária testvérünket, aki 88 éves korában hunyt el – „Hűséges az Isten” – 1Kor 1,8-9
* köszönjük a számlára utalt vagy a Lelkészi Hivatalba behozott offertóriumokat, bankszámlánk: **OTP 11741024-20026893 Vanyarci Evangélikus Egyházközség**
* honlapunk: **vanyarc.egyhazkozseg.hu**

**Erős vár a mi Istenünk!** Szabó András lelkész (20-824-5104)